Palauaans (a tekoi er a Belau) is 'n Maleis-Polinesiese taal wat saam met Engels die amptelike tale van die eilandnasie Palau vorm. Die teks van Palau se volkslied, Belau rekid, is in Palauaans. Hoewel die Karoline-eilande tot Mikronesië behoort, is Palauaans nader verwant aan die tale van die Filippyne, Indonesië en Maleisië. Taalkundiges klassifiseer Palauaans as 'n Austronesiese taal wat net een van twee inheemse tale van Mikronesië is, wat nie tot die Oseaniese tak van dié taalfamilie behoort nie, die ander is Chamorro. Die meeste taalkundiges stem ooreen dat Palauaans en Chamorro tot die Soenda-Sulawesi-taalgroep behoort en daarmee verwant is aan tale soos Balinees, Bandjarees, Indonesies/Maleis, Javaans, Madoerees, Minangkabau en Soendanees. Dit is ietwat minder verwant aan Filippynse tale soos Cebuano en Tagalog (Filippyns) en het daarnaas nog 'n los verbintenis met Malgassies in Madagaskar. Palauaans het 18 140 moedertaalsprekers, waarvan die meeste op Palau, gevolg deur die twee eilandgebiede van die Verenigde State, Guam en die Noordelike Mariana-eilande. Daarbenewens word Palauaans deur emigrante in die Verenigde State gepraat, veral in die deelstaat Hawaii en ander deelstate langs die weskus.